As gevolg van sy strategiese ligging tussen die Chinese Keiserryk en Korea is die Yalu veral van geskiedkundige belang vanweë verskeie militêre konflikte wat aan dié rivier gevoer is. Van die oorloë wat onder ander aan die Yalu gevoer is, sluit in die Eerste Chinees-Japanse Oorlog, die Russies-Japanse Oorlog, die Tweede Wêreldoorlog en die Korea-oorlog. Vandag is die Yalu veral van politieke en ekonomiese belang weens die noue samewerking tussen die Volksrepubliek China en Noord-Korea. Die Yalu in die weste vorm saam met die Changbai-gebergtes in die middel en die Tumen in die ooste die grens tussen die lande Noord-Korea en die Volksrepubliek China, maar ook tussen die kulturele gebiede China en Korea. Soms word na die gebied noord van die Yalu en Tumen as Mantsjoerye verwys en dit sluit die Chinese provinsies Liaoning en Jilin in.